2018. gada 27. novembrī Noteikumi Nr. 734

Rīgā (prot. Nr. 56 24. §)

**Grozījumi Ministru kabineta 2016. gada 26. jūlija noteikumos Nr. 489**

**"Patvēruma meklētāju izmitināšanas centra iekšējās kārtības noteikumi"**

Izdoti saskaņā ar

[Patvēruma likuma](https://likumi.lv/ta/id/278986-patveruma-likums)

[9. panta](https://likumi.lv/ta/id/278986-patveruma-likums#p9) otro daļu

Izdarīt Ministru kabineta 2016. gada 26. jūlija noteikumos Nr. 489 "Patvēruma meklētāju izmitināšanas centra iekšējās kārtības noteikumi" (Latvijas Vēstnesis, 2016, 143. nr.) šādus grozījumus:

1. Papildināt noteikumus ar 5.1 un 5.2 punktu šādā redakcijā:

"5.1 Lai izmitināšanas centrā nodrošinātu sabiedrisko kārtību, drošību un kontrolētu patvēruma meklētāju iekļūšanu tajā, izmitināšanas centra darbinieks pēc patvēruma meklētāja pieņemšanas izmitināšanas centra videonovērošanas un piekļuves kontroles sistēmā iekļauj patvēruma meklētāja vārdu, uzvārdu, dzimšanas datumu, pirkstu nospiedumus, sejas digitālo attēlu un patvēruma meklētāja dokumenta numuru. Pirkstu nospiedumus noņem patvēruma meklētājam, kas sasniedzis vismaz 12 gadu vecumu.

5.2 Izmitināšanas centra videonovērošanas un piekļuves kontroles sistēmā iekļautos patvēruma meklētāja datus glabā tik ilgi, kamēr patvēruma meklētājs uzturas izmitināšanas centrā."

2. Izteikt 13.1. apakšpunktu šādā redakcijā:

"13.1. ierādītās istabas atslēgu un magnētisko piekļuves karti, ja tā nepieciešama;".

3. Papildināt 25.1. apakšpunktu aiz vārda "centra" ar vārdiem "un apsardzes".

4. Aizstāt 26. punktā vārdu "vestibilā" ar vārdiem "apmeklētāju telpā, kas atrodas caurlaižu postenī".

5. Izteikt 31. punktu šādā redakcijā:

"31. Ja patvēruma meklētājs, kas sasniedzis 18 gadu vecumu, ir pārkāpis šo noteikumu prasības, izmitināšanas centra vadītājam ir tiesības:

31.1. pārvietot patvēruma meklētāju uz telpām ar samazinātu ērtību līmeni;

31.2. aizliegt izmantot izmitināšanas centra inventāru koplietošanas telpās."

Ministru prezidenta vietā –

finanšu ministre Dana Reizniece-Ozola

Iekšlietu ministrs Rihards Kozlovskis